和鄭校書夏日遊鄭泉
作者：劉得仁
朝代：唐

paragraphs: 太虛懸畏景，古木蔽清陰。
爰有泉堪挹，閑思日可尋。
來聞鳴滴滴，照竦碧沈沈。
幾脉成溪壑，何人測淺深。
澄時無一物，分處厲千林。
淨溉靈根藥，涼浮玉翅禽。
飲疑蠲宿疾，見自失煩襟。
僧共雲前瀨，龍和月下吟。
疊光輕吹動，徹底曉霞侵。
不用頻遊去，令君少進心。